Németország bevándorló szociális segély menekültválság
Németországban a menekülthullám révén meghaladta a 25 százalékot a külföldiek aránya a szociális támogatás leggyakoribb formájában, az úgynevezett Hartz IV segélyben részesülők között - jelentette hétfőn a Bild című lap a szövetségi munkaügyi hivatal (BA) adataira hivatkozva.
A hivatal legutóbbi, áprilisi kimutatása szerint 1,541 millió külföldi kap Hartz IV segélyt, ami 170 207-tel - 12,4 százalékkal - több az egy évvel korábbinál. A német állampolgárságú részesülők száma viszont 239 995-tel - 5,2 százalékkal - 4,36 millióra csökkent. A külföldiek aránya így 26 százalékot tett ki.
A 2005-ben bevezetett Hartz IV segély a létminimum elérését szolgálja, munkanélküliek kaphatják, valamint alacsony keresetű munkavállalók jövedelem-kiegészítésként. A segély egyszemélyes háztartás esetén havi 404 euró költőpénzt, lakbér- és rezsitámogatást foglal magában.